L-Unjoni Ewropea (UE) tikkundanna bl-akbar saħħa l-eskalazzjoni reċenti tal-ġlied fis-Sudan t'Isfel u l-attakki fuq il-persuni ċivili, is-siti tal-Protezzjoni tal-Popolazzjoni Ċivili (PoC), il-kampamenti u l-persunal tan-Nazzjonijiet Uniti (NU), l-uffiċjali diplomatiċi u l-ħaddiema umanitarji. Inqatlu ħafna nies waqt il-ġlied qalil u hemm biża' dejjem tikber li ħafna aktar jistgħu jmutu f'ċiklu ieħor ta' vjolenza. Il-gravità tas-sitwazzjoni titlob reazzjoni rapida. Jeħtieġ li tiġi pprevenuta kwalunkwe estensjoni tal-kriżi attwali. Il-mexxejja tas-Sudan t'Isfel, b'mod partikulari l-President Kiir u l-Viċi President Machar, huma responsabbli għal nieshom u ma għandhomx jirrikorru għall-vjolenza u l-politika tal-konfrontazzjoni etnika. Jeħtieġ li issa huma jagħmlu dak kollu li jistgħu biex inaqqsu l-ostilitajiet, jipproteġu liċ-ċivili tas-Sudan t'Isfel minn aktar vjolenza, u jinvolvu ruħhom fl-implimentazzjoni tal-Ftehim dwar ir-Riżoluzzjoni tal-Konflitt fis-Sudan t'Isfel (ARCSS) li ġie ffirmat mill-partijiet kollha. L-akbar responsabbiltà tal-mexxejja hija li jikkontrollaw il-forzi rispettivi tagħhom u li jirrispettaw il-waqfien mill-ġlied li ddikjaraw. Il-partijiet kollha jridu joqogħdu lura minn kwalunkwe att unilaterali li jista' jkompli jdgħajjef il-Ftehim ta' Awwissu 2015 u l-ftehimiet ta' waqfien mill-ġlied. Jeħtieġ li jiffukaw fuq l-implimentazzjoni tagħhom, b'enfasi partikolari fuq l-elementi marbutin mas-sigurtà, speċjalment id-demilitarizzazzjoni ta' Juba, bħala kwistjoni ta' urġenza estrema. L-UE tilqa' tajjeb ir-reazzjoni fil-pront u determinata min-naħa tal-Awtorità Intergovernattiva għall-Iżvilupp (IGAD) wara s-Summit IGAD Plus f'Kigali fis-16 ta' Lulju 2016, l-Unjoni Afrikana (UA) u l-pajjiżi fir-reġjun. Hija tappoġġa l-impenn kostruttiv tagħhom biex jindirizzaw il-kriżi, flimkien mar-Rappreżentant Għoli tal-UA għas-Sudan t'Isfel u l-President tal-Kummissjoni Konġunta ta' Monitoraġġ u Evalwazzjoni (JMEC). L-UE tilqa' d-diskussjonijiet li għaddejjin dwar il-possibbiltajiet ta' għajnuna, inkluż l-użu ta' forza għall-protezzjoni reġjonali, biex tiġi stabbilizzata s-sitwazzjoni u tikkunsidra li jerġa' jkompli proċess politiku bħala neċessità urġenti. L-UE tingħaqad mal-ġirien tas-Sudan t'Isfel u l-komunità internazzjonali fil-ħidma biex jerġa' jkun hemm malajr il-paċi u l-istabbiltà, inkluż it-tmiem tal-brigantaġġ u s-sakkeġġ. Jeħtieġ li l-protezzjoni tal-persuni ċivili, kif ukoll tal-persunal tan-NU, il-ħaddiema umanitarji u l-binjiet tagħhom, jingħataw ukoll prijorità għolja u jeħtieġ li dawk li pprovokaw l-aħħar ċiklu ta' ġlied jitressqu quddiem il-ġustizzja. Trid tittieħed responsabbiltà għall-atroċitajiet li twettqu fis-Sudan t'Isfel, kif stipulat fl-ARCSS u kif ġie mfakkar mill-Konsulent Speċjali tan-NU dwar il-Prevenzjoni tal-Ġenoċidju. L-investigazzjoni u l-prosekuzzjoni ta' dawk ir-reati skont il-liġi internazzjonali trid tibda rapidament u jeħtieġ li l-impunità tintemm. F'dan il-kuntest l-UE tappella għall-istabbiliment rapidu tal-Qorti Ibrida għas-Sudan t'Isfel u l-bidu ta' proċess ta' rikonċiljazzjoni u fejqan nazzjonali. L-UE ttenni l-appoġġ tagħha għall-Missjoni tan-NU fir-Repubblika tas-Sudan t'Isfel (UNMISS) u tilqa' tajjeb id-diskussjonijiet li għaddejjin fil-Kunsill tas-Sigurtà tan-NU dwar it-tisħiħ ulterjuri tagħha biex jiġi żgurat aħjar li l-Missjoni tan-NU u l-komunità internazzjonali jkunu jistgħu jipprevjenu u jirreaġixxu għall-vjolenza fis-Sudan t'Isfel u jipproteġu lill-persuni ċivili. L-UE tappoġġa wkoll lis-Segretarju Ġenerali tan-NU fit-talba lill-Kunsill tas-Sigurtà biex jimponi immedjatament embargo fuq l-armi fuq is-Sudan t'Isfel u jippromulga sanzjonijiet fuq il-mexxejja u l-kmandanti li qegħdin idgħajfu l-implimentazzjoni tal-ftehim ta' paċi. L-UE tinsab lesta li tikkunsidra aktar sanzjonijiet kontra kwalunkwe individwu li jfixkel il-proċess ta' paċi. Hija tfakkar ukoll fil-kontribuzzjoni politika u finanzjarja sostanzjali tagħha lis-Sudan t'Isfel. L-UE tħeġġeġ lill-partijiet kollha biex jippermettu u jiffaċilitaw l-għoti sħiħ, sikur u bla xkiel ta' assistenza umanitarja lil dawk kollha fil-bżonn, f'konformità mal-liġi umanitarja internazzjonali. L-UE kienet kontributur maġġuri li rreaġixxa għall-kriżi umanitarja kkawżata mill-bniedem fis-Sudan t'Isfel, li diġà hija waħda mill-agħar fid-dinja. Il-popolazzjoni tas-Sudan t'Isfel sofriet abbużi gravi, inkluż mill-forzi tas-sigurtà u l-milizzja, b'mod partikolari l-vjolenza sessista u l-ispostament sfurzat. Qed tiffaċċa wkoll l-agħar kriżi tal-ikel minn mindu l-pajjiż kiseb l-indipendenza. Il-Kummissjoni Ewropea tinsab fil-proċess li timmobilizza riżorsi addizzjonali biex tittaffa s-sofferenza ta' dawk fil-bżonn ta' għajnuna umanitarja li ssalva l-ħajjiet. L-UE tfaħħar lill-pajjiżi ġirien kollha talli ħallew il-fruntieri tagħhom miftuħa u ospitaw lir-refuġjati Sud Sudaniżi li qegħdin jaħarbu l-vjolenza u tistenna li l-Gvern tas-Sudan t'Isfel jirrispetta l-moviment ħieles tan-nies. Ir-relazzjonijiet tal-UE mas-Sudan t'Isfel Ara l-paġna tal-laqgħa